Diari Oficial de la Generalitat Valenciana


Sumari del DOGV 2300, del 30-06-1994 (1994/831869)

RESOLUCIÓ de 20 de juny de 1994, de la Direcció General de Relacions amb les Corts i del Secretariat del Govern, per la qual es disposa la publicació del Conveni de col.laboració entre la Conselleria d'Agricultura, Pesca i Alimentació de la Generalitat Valenciana i les Entitats Financeres, Banco Exterior de España, per al suport al sector agroalimentari valència.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2300

Data del DOGV
:   30-06-1994

Secció del DOGV
:   ALTRES DISPOSICIONS

Número del document
:   1994/831869


Data del document
:   20-06-1994

Organisme emissor
:   Conselleria d'Agricultura, Pesca i Alimentació

Tipus de document
:   Resolució

RESOLUCIÓ de 20 de juny de 1994, de la Direcció General de Relacions amb les Corts i del Secretariat del Govern, per la qual es disposa la publicació del Conveni de col.laboració entre la Conselleria d'Agricultura, Pesca i Alimentació de la Generalitat Valenciana i les Entitats Financeres, Banco Exterior de España, per al suport al sector agroalimentari valencià. [94/4371]  
Subscrit, després de la tramitació prèvia reglamentària, entre la Conselleria d'Agricultura, Pesca i Alimentació de la Generalitat Valenciana i les Entitats Financeres, Banco Exterior de España, el dia 14 de març de 1994, un Conveni de col.laboració per al suport al sector agroalimentari valencià, i en compliment del que estableix la clàusula novena del conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0221/94, i que figura com a annex d'aquesta Resolució.  
València, 20 de juny de 1994.- El director general de Relacions amb les Corts i del Secretariat del Govern.  
##CONVENI DE COL·LABORACIÓ ENTRE LA CONSELLERIA D'AGRICULTURA, PESCA I ALIMENTACIÓ DE LA GENERALITAT VALENCIANA I LES ENTITATS FINANCERES PER AL SUPORT AL SECTOR AGROALIMENTARI VALENCIÀ.  
València, 14 de març de 1994  
REUNITS  
El Sr. Josep Maria Coll i Comin, Hble. Conseller d'Agricultura, Pesca i Alimentació de la Generalitat Valenciana, facultat per l'acord del Consell de la Generalitat Valenciana de data 21 de febrer de 1994.  
El Sr. Ernesto Martínez Castelló, en nom i en representació de l'entitat Banco Exterior de España, en qualitat de sots-director general, facultat per a aquest acte amb poder suficient.  
EXPOSEN  
Que aquest conveni, subscrit entre la Conselleria d'Agricultura, Pesca i Alimentació de la Generalitat Valenciana i l'entitat financera esmentada, s'inscriu en el marc del Programa Agroalimentari Valencià 1994-2000, que, armonitzant els esforços de l'administració de la Generalitat Valenciana i les entitats privades, té com a finalitat rendibilitzar l'ús dels recursos disponibles per a donar un impuls al sector agroalimentari valencià, amb l'objectiu últim de situar-lo, en termes de competitivitat, al nivell dels països més avançats d'Europa.  
Que, firmant aquest conveni, es pretén estimular el sector a través d'una política de reducció del cost dels crèdits, acompanyada, segons els casos, de subvencions als tipus d'interés i al cost d'obtenció d'aval, de forma que s'obtinguen els recursos necessaris a costos propers als que tenen en aquest moment els productors comunitaris i, alhora, que aquests recursos es canalitzen d'acord amb les prioritats i orientacions establertes en l'esmentat Programa Agroalimentari Valencià.  
Que, en conjunt, els fons que es posaran a disposició del sector agroalimentari valencià arribaran a la quantitat de al menys 180.000 milions de pessetes, al llarg dels sis anys de vigència del conveni, amb una distribució anual de 30.000 milions de pessetes.  
Que, per això, les parts acorden subscriure aquest conveni conformement amb les següents  
CLÀUSULES  
Primera. Objecte del conveni  
L'objecte d'aquest conveni és de fixar els termes de col·laboració entre l'entitat firmant i la Conselleria d'Agricultura, Pesca i Alimentació de la Generalitat Valenciana, per a l'establiment d'una línia de finançament amb condicions especials dirigida al sector agroalimentari valencià.  
Amb aquesta finalitat, l'entitat financera firmant estableix una oferta de fons prestables, per al període comprés entre la data de la firma d'aquest conveni i el 31 de desembre de 1999, per un import global de 14.000 milions de pessetes, a raó de 2.333 milions de pessetes anuals.  
Segona. Finalitat dels préstecs  
Els préstecs concedits a l'empara d'aquest conveni podran destinar-se a:  
a) El finançament de noves inversions en plans de millora d'explotacions agrícoles i ramaderes, i també de la flota pesquera.  
b) El finançament de noves inversions en empreses agroalimentàries, tant industrials com comercialitzadores de productes agroalimentaris i pesquers.  
c) La correcta estructuració de passius financers, derivats de processos de modernització i reconversió en el cas de societats cooperatives, societats agràries de transformació i altres fórmules d'economia social.  
Tercera. Beneficiaris dels préstecs  
S'estableixen, a l'efecte d'aquest conveni, dos tipus de beneficiaris possibles:  
a) Beneficiaris generals: tindran aquesta consideració els titulars d'explotacions agrícoles, ramaderes i de la flota pesquera, i també d'empreses agroalimentàries, qualsevol que en siga la forma jurídica, que desenvolupen activitats agràries de producció, transformació o comercialització en l'àmbit territorial de la Comunitat Valenciana.  
b) Beneficiaris preferencials: es consideraran com a tals els qui, alhora que compleixen els requisits establerts en l'apartat anterior, tinguen la consideració d'explotació preferent o d'empresa agroalimentària preferent, d'acord amb el que s'establisca en els decrets que aprove el Consell de la Generalitat Valenciana amb aquesta finalitat i amb el que es conté en les normes de desplegament reglamentari.  
Quarta. Condicions generals dels préstecs  
Les condicions generals dels préstecs acollits a aquest conveni seran les següents:  
Quantia:  
a) Per al finançament de noves inversions en plans de millora d'explotacions agrícoles i ramaderes, i de la flota pesquera:  
- La quantia màxima serà del 80 per cent de l'import de la inversió no coberta per altres subvencions o ajudes públiques que s'obtinguen per al mateix projecte.  
- La quantia mínima serà de 2 milions de pessetes per a l'agricultor individual i de 5 milions de pessetes per a explotacions agràries associades.  
b) Per al finançament de noves inversions en empreses agroalimentàries, tant industrials com comercialitzadores de productes agroalimentaris i pesquers.  
- La quantia màxima serà del 80 per cent de l'import de la inversió no coberta per altres subvencions o ajudes públiques que s'obtinguen per al mateix projecte.  
- La quantia mínima serà de 10 milions de pessetes.  
c) Per a la correcta estructuració de passius financers, produïts per processos de modernització i reconversió en el cas d'entitats cooperatives.  
- La quantia serà la que es derive com a necessària del pla de viabilitat, que haurà de ser aprovat pel conseller d'Agricultura, Pesca i Alimentació, amb l'informe previ de l'entitat financera prestatària i de l'Institut de Cooperativisme Agrari Valencià.  
Per a l'aprovació d'aquests plans, podrà exigir-se la subscripció i el desemborsament previ de determinades aportacions al capital social per part dels socis de la cooperativa, especialment, en el cas que les operacions d'endeutament preexistents no es troben al corrent dels pagaments.  
Termini:El termini de duració dels préstecs serà de 6 anys com a màxim.  
Amortització del principal:Les amortitzacions s'efectuaran els dies 31 de març i 30 de setembre de cada any, per semestres vençuts, en la quantia que resulte de dividir el principal de l'operació entre els semestres de vigència del préstec, sense menyscapte del que s'estableix en la clàusula següent.  
Manca de principal:Es fixarà prenent com a base el període necessari per a posar en marxa la inversió, o segons el pla de viabilitat de l'empresa per al supòsit de refinançament. En cap cas, no podrà excedir de dos anys.   
Tipus d'interés:El tipus d'interés nominal d'aquestes operacions es revisarà semestralment i no podrà excedir del límit següent: Mibor de referència més un diferencial màxim d'1 punt.  
S'entén per Mibor de referència la mitjana aritmètica dels tipus mitjans d'interés de dipòsits interbancaris no transferibles en el termini de sis mesos del mercat dels diners de Madrid, publicats pel Banc d'Espanya en el Boletín de la Central de Anotaciones o en una altra publicació que el puga substituir, corresponents als últims set dies hàbils immediatament anteriors a l'inici de cada període de liquidació, amb l'exclusió, per al càlcul, de dos dels set valors que s'hagen pres i que es correspondran amb el major i el menor.  
El valor del tipus de referència es revisarà l'1 d'abril i l'1 d'octubre de cada any, d'acord amb el que s'estableix en el paràgraf anterior.  
Pagament d'interessos:El pagament d'interessos s'efectuarà els dies 31 de març i 30 de setembre de cada any, segons el crèdit viu de l'operació en el semestre.  
Comissions:Les comissions màximes no excediran, en conjunt, del 0,50 per cent del principal de l'operació.  
Garanties:Les garanties exigibles per a aquestes operacions seran les admeses segons dret a judici de l'entitat financera prestamista.  
Quan un possible beneficiari manque, a criteri de l'entitat financera, de garanties suficients per a accedir als crèdits previstos en aquest conveni, la Conselleria podrà subscriure convenis amb diferents entitats de caució reconegudes per les entitats financeres, amb l'objectiu de facilitar l'aval corresponent. En aquests casos, l'entitat prestamista considerarà com a garantia suficient l'aval de les societats esmentades, sense que escaiga exigir l'aportació de cap altra garantia, ja siga real, monetària o de tercers.  
Cinquena. Subvencions  
1. La Conselleria podrà, en els termes i les condicions establerts, d'acord amb les dotacions pressupostàries existents, subvencionar els conceptes següents per a beneficiaris preferencials:  
a) Una subvenció de fins a 5 punts d'interés anual al llarg de tota la vida de l'operació, als interessos aplicats a les operacions de crèdit que es concerten en el marc d'aquest conveni. En cap cas no s'aplicarà subvenció a interessos de demora.  
A l'efecte d'aquesta subvenció i atés el paper d'especial significació del cooperativisme en el sector agroalimentari valencià, s'estableix que les cooperatives que presenten plans de creixement, d'expansió o d'integració cooperativa, a través de consorcis o de qualsevol altra forma jurídica, de manera que possibiliten la qualificació com a empresa agroalimentària preferent en el termini màxim de quatre anys, tindran la consideració actual de beneficiaris preferencials.  
b) A més, una subvenció addicional de fins el 100 per cent del cost de l'aval, quan el titular de l'explotació agrària preferent individual o el cap d'explotació de l'explotació agrària preferent associativa siga un jove agricultor.  
2. Per a un únic beneficiari, els imports mínim i màxim de préstec susceptible de subvenció seran, respectivament:  
- Explotació preferent individual: 2 i 10 milions de pessetes.- Explotació preferent associada: 5 i 20 milions de pessetes.- Empresa agroalimentària no cooperativa: 10 i 200 milions de pessetes.- Cooperativa: 10 i 300 milions de pessetes.  
3. Els crèdits pressupostaris destinats a pagar el finançament de les subvencions de tipus d'interés de les operacions objecte d'aquest conveni, es determinaran en cada una de les ordres de la Conselleria per les quals es convocaran públicament les ajudes assenyalades.  
En tot cas, el compromís concret que la Conselleria assumisca davant de cada operació s'establirà en cada una de les resolucions de concessió de les ajudes sol·licitades, que es notificarà a l'entitat prestamista abans de la formalització de cada operació.  
4. L'amortització anticipada del préstec per part del prestatari o la cancelació, per causa legalment prevista, per part del prestamista, produirà, en tot cas, l'anul·lació de la part de la subvenció no pagada. L'entitat financera haurà d'avisar, immediatament, a la Conselleria de l'existència d'aquesta circumstància.  
En qualsevol cas, la cancelació anticipada no eximeix del compliment total de la finalitat per a la qual es va concedir l'ajuda, de manera que l'incompliment d'aquestes finalitats provocarà l'anul·lació de la part ja pagada. En aquest cas, el beneficiari de la subvenció haurà de reintegrar les quantitats ja percebudes pel banc en nom seu.  
Sisena. Pagament de les subvencions als tipus d'interés  
L'import de les subvencions al tipus d'interés corresponents a cada exercici i a la totalitat de les operacions es pagarà el 31 de març i el 30 de setembre de cada any.  
El càlcul de la quantia de les subvencions que s'han de pagar es farà aplicant el tipus d'interés subvencionat al capital viu dels préstecs, segons el quadre d'amortització previst i acordat amb l'entitat financera.  
Setena. Tramitació de préstecs i subvencions  
1. Les sol·licituds de préstecs es presentaran davant l'entitat financera acompanyades de la documentació que escaiga en cada cas. La dita entitat les aprovarà o les denegarà en el termini màxim de 30 dies. En el primer cas, lliurarà un certificat de concessió de préstec, que es trametrà a la Conselleria.  
L'entitat valorarà la viabilitat dels projectes d'inversió o de la cooperativa, en el cas de reestructuració dels passius financers, i la suficiència de garanties, amb independència de la concessió o no de la subvenció.  
2. La sol·licitud de subvenció financera es presentarà davant la Conselleria, acompanyada de la documentació necessària per a estudiar-la i del certificat de concessió de l'operació, i també de l'ordre de pagament, que tindrà caràcter irrevocable, a l'entitat financera.  
La Conselleria resoldrà sobre la sol·licitud, considerant el que s'estableix en les clàusules tercera i cinquena d'aquest conveni. Aquesta resolució inclourà, almenys, la quantia del principal del préstec objecte de subvenció, el termini de l'operació, l'import de la subvenció concedida i les obligacions a què ha de fer front el sol·licitant, i establirà que el seu contingut quedarà condicionat a la formalització del préstec l'últim dia del mes natural següent.  
La resolució es comunicarà per escrit a l'empresa sol·licitant i a l'entitat financera.  
3. D'acord amb l'ordre, irrevocable, del beneficiari establerta en el punt 1 anterior, la Conselleria pagarà directament la subvenció a les entitats financeres, una vegada s'acredite el compliment de les condicions fixades en la resolució de concessió, entre les quals s'inclourà, almenys, l'atenció de les obligacions de pagament per part del prestatari. Amb aquesta finalitat, l'entitat prestamista certificarà que l'operació es troba al corrent.  
Vuitena. Revocació de les subvencions  
La subvenció podrà ser revocada en cas d'incompliment per part del beneficiari de la finalitat dels préstecs o dels compromisos assumits com a conseqüència de la concessió i tindrà l'efecte previst en la legislació vigent.  
Novena. Publicitat del conveni  
La Generalitat Valenciana es compromet a donar publicitat al conveni i promoure'n la utilització entre els destinataris potencials.  
Deu. Seguiment del conveni  
El seguiment d'aquest conveni, el realitzaran conjuntament la Conselleria d'Agricultura, Pesca i Alimentació i l'Institut Valencià de Finances, en col·laboració amb les entitats firmants.  
Onze. Vigència  
La vigència d'aquest conveni s'estendrà des de la data de la firma fins al 31 de desembre de 1999.  
I com a prova de conformitat, firmen aquest conveni per duplicat i a un sol efecte, en el lloc i la data indicats en l'encapçalament.  
Conseller d'Agricultura, Pesca i Alimentació: Sr. Josep Maria Coll i Comin,- Sots-director general del Banco Exterior de España: Sr. Ernesto Martínez Castelló